ตลาดหุ้นเอเชียเลือดสาด! นลท.วิตกเศรษฐกิจชะลอตัวหลัง “เฟด” ปรับตัวเลขปี 62 เหลือโต 2.3%
ตลาดหุ้นเอเชียเลือดสาด! นลท.วิตกเศรษฐกิจชะลอตัวหลัง “เฟด” ปรับตัวเลขปี 62 เหลือโต 2.3%
21 ธ.ค. 2561

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดร่วงลงติดต่อกันเป็นวันที่ 2 เมื่อคืน หลังจากธนาคารกลางสหรัฐ (เฟด) ประกาศขึ้นอัตราดอกเบี้ยในการประชุมเมื่อวันพุธที่ผ่านมา พร้อมส่งสัญญาณปรับขึ้นดอกเบี้ยอีก 2 ครั้งในปีหน้า
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 20,310.50 จุด ลดลง 82.08 จุด, -0.40%
ดัชนี SSE Composite ตลาดหุ้นจีนเปิดวันนี้ที่ 2,526.55 จุด ลดลง 9.72 จุด, -0.38%
ดัชนี HSI ตลาดหุ้นฮ่องกงเปิดวันนี้ที่ 25,512.30 จุด ลดลง 111.23 จุด, -0.43%
ดัชนี TAIEX ตลาดหุ้นไต้หวันเปิดวันนี้ที่ 9,648.98 จุด ลดลง 25.54 จุด, -0.26%
ดัชนี KOSPI ตลาดหุ้นเกาหลีใต้เปิดวันนี้ที่ 2,052.70 จุด ลดลง 7.42 จุด, -0.36%
ดัชนี FTSE STI ตลาดหุ้นสิงคโปร์เปิดวันนี้ที่ 3,031.19 จุด ลดลง 19.43 จุด, -0.64%
ดัชนี FBMKLCI ตลาดหุ้นมาเลเซียเปิดวันนี้ที่ 1,645.32 จุด ลดลง 5.24 จุด, -0.32%
ทั้งนี้ เฟดได้ประกาศขึ้นอัตราดอกเบี้ยระยะสั้น 0.25% สู่ระดับ 2.25-2.50% ในการประชุมครั้งล่าสุด พร้อมกับส่งสัญญาณว่าจะปรับขึ้นดอกเบี้ยอีก 2 ครั้งในปีหน้า ซึ่งสูงกว่าที่ตลาดคาดการณ์ว่าเฟดจะปรับขึ้นเพียง 1 ครั้ง หรืออาจจะไม่ปรับขึ้นเลยในปีหน้า
ด้านนักวิเคราะห์มองว่า แม้ว่าเฟดส่งสัญญาณเดินหน้าปรับขึ้นอัตราดอกเบี้ยในปีหน้า แต่คณะกรรมการเฟดก็ได้ปรับลดคาดการณ์การขยายตัวของเศรษฐกิจสหรัฐทั้งในปีนี้และปีหน้า ซึ่งการดำเนินนโยบายการเงินที่ย้อนแย้งกับมุมมองทางเศรษฐกิจเช่นนี้ ส่งผลให้นักลงทุนวิตกกังวลเกี่ยวกับแนวโน้มเศรษฐกิจและผลกระทบที่จะเกิดขึ้นจากการปรับขึ้นอัตราดอกเบี้ย
ทั้งนี้ เฟดได้ปรับลดตัวเลขคาดการณ์การขยายตัวทางเศรษฐกิจของสหรัฐในปีนี้ สู่ระดับ 3.0% จากเดิมที่ 3.1% และปรับลดตัวเลขคาดการณ์ในปีหน้าสู่ระดับ 2.3% จากเดิมที่ 2.5%